《逍遥峰》
宋代·王文卿

从汉仙峰一柱清，晴春登览四山明。
祥云昼护神光现，瑞月宵山法乐鸣。
华子冈头灵运赋，七星杉下蔡经盟。
慨思今古无穷事，那得逍遥自在情。

作者简介：王文卿（一○九三～一一五三），字述道，一作安道，建昌南城（今属江西）人。徽宗宣和七年（一一二五）授太素大夫、凝神殿校籍，再除两府侍宸、冲虚通妙先生，主管教门公事。钦宗靖康元年（一一二六）乞还乡。高宗绍兴初入闽（《夷坚支丁志》卷一○）。二十三年卒，年六十一。事见《历世真仙体道通鉴》卷五三、明正德《建昌府志》卷一八。今录诗四首。